Predkladacia správa

V dňoch 16. – 17. 6. 2005 sa v Bruseli uskutoční summit Európskej únie. Program Európskej rady je rozdelený do nasledujúcich častí:

1.	Finančná perspektíva
2.	Ekonomické, sociálne a enviromentálne záležitosti
3.	Oblasť slobody, bezpečnosti a spravodlivosti
4.	Rozširovanie
5.	Vonkajšie vzťahy
6.	Rôzne

Luxemburské predsedníctvo zdôrazňuje svoj zámer dosiahnuť politickú dohodu o novej finančnej perspektíve na summite v júni 2005.

Predpokladá sa, že Európska rada taktiež prediskutuje situáciu ohľadom ratifikácie Zmluvy o Ústave pre Európu.  

Rokovaniu summitu bude predchádzať vystúpenie predsedu Európskeho parlamentu Josepa Borrella spojené s diskusiou. 

Pred summitom sa v dňoch 13. – 14. 6. 2005 uskutoční zasadnutie Rady pre všeobecné záležitosti a vonkajšie vzťahy, na ktorom bude finalizovaná agenda a návrhy dokumentov summitu. 
  
Zloženie delegácie bolo upravené podľa požiadaviek Úradu vlády.

Finančná perspektíva
Luxemburské predsedníctvo zdôrazňuje svoj zámer dosiahnuť politickú dohodu o novej finančnej perspektíve v júni 2005.

Ekonomické, sociálne a enviromentálne záležitosti
Očakáva sa, že Európska rada zhodnotí pokrok dosiahnutý zmenou Paktu stability a rastu, odsúhlasí Integrované usmernenia na roky 2005-2008 v kontexte strednodobej revízie Lisabonskej stratégie a prijme Deklaráciu o hlavných princípoch trvalo udržateľného rozvoja.

Oblasť slobody, bezpečnosti a spravodlivosti
Európskej rade bude predložená správa generálneho sekretariátu Rady, ktorá hodnotí prebiehajúce práce v oblasti boja proti terorizmu a formuluje odporúčania týkajúce sa zlepšenia výkonu a/alebo iniciovania dodatočných akcií. Európska rada by taktiež mala zvážiť realizáciu Haagskeho programu. 

Rozširovanie
Predpokladá sa, že Európska rada zoberie na vedomie informáciu o aktuálnom stave prípravy kandidátskych krajín EÚ na začatie prístupových rokovaní, resp. na ich vstup do EÚ. 

Vonkajšie vzťahy
Európska rada bude vyzvaná stanoviť hlavné zásady pozície EÚ v súvislosti s prípravou Summitu OSN v septembri 2005, zhodnotiť aktuálne snahy o naplnenie Miléniových rozvojových cieľov, najmä čo sa týka určenia nových cieľov pre oficiálnu rozvojovú pomoc.

Rôzne
Očakáva sa, že Európska rada vezme na vedomie spoločnú správu Generálneho tajomníka/Vysokého predstaviteľa pre SZBP a Európskej komisie o stave prípravných prác na Európskej zahraničnej službe.